Dawid, die man na God se hart. So anders as Saul, is Dawid God se keuse en nie die mense se keuse nie - God sien die hart aan! Dawid se verhouding is met die Persoon van God, vir wie Hy is en nie noodwendig vir wat Hy moet doen nie! Vir God gaan dit oor verhouding. Sonde het Hyself mee weggedoen. Verhouding is en bly egter ons keuse.
Saul, die man met 'n verdeelde hart. 'n Verdeelde hart is wat die volk 'n koning laat begeer, net soos in Moses se tyd met die wet. God antwoord hulle na hul drekgode (Eseg 14:4) en gee vir hulle 'n koning na die vlees. Saul, kop en skouers bo die res maar met 'n hart wat nie op God gerig is nie. So verloën en verloor hy die geskenk van salwing en gesag wat God hom gegee het.
Daar is 'n groot verskil om die Here te dien en om die Here te ken. Dis die les wat die klein Samuel reeds vroeg geleer het. Ken is 'n ontwikkelende verhouding.
God se gedagtes was van die begin af onveranderd. Adam het uit die verhouding uitgestap en vandaar die gaping - "My gedagtes is nie julle gedagtes nie... so hoog soos die hemel bo die aarde" God stuur Sy Seun - Sy gedagte/woord word vlees. Hy kom oorbrug die gaping - soos ons in Adam gesterf het, is ons vir die laaste Adam lewend gemaak. Ons is nou gesete in hemelse plekke - Ons gedagtes behoort ook hier! Selfs onder die ou verbond vind ons mense met onverdeelde harte wat die gaping deur Adam gelaat kan oorbrug. Een so 'n voorbeeld was Hanna die moeder van Samuel wat vanuit die verhewe posisie profeteer op Jesus Christus!
Watter waarde koppel jy aan die Woord van God? Is dit teorie of is dit 'n Persoon waarmee jy in 'n persoonlike verhouding is? Woord maak slegs impak indien jy die Draer van die Woord,Jesus die Lewende Woord persoonlik ken en saam met Hom leef. Ons reflekteer die Lig binne ons. Die intensiteit van die Lig wat ons op elke toneel bring is direk eweredig aan kontak tyd met die Lewende Woord binne in ons, waartydens 'updates' gemaak word. Wat ons bemagtig om te heers oor die aanslag van die vyand wat soos n brullende leeu rondloop en soek wie hy kan verslind.